05-11-2018

I medfør af § 37 stk. 1 i Forretningsordenen for Inatsisartut fremsætter jeg følgende spørgsmål til Naalakkersuisut.

**Spørgsmål til Naalakkersuisut:**

**1. Hvilket mandat har Naalakkersuisoq for Erhverv og departementets departementschef til at afholde møder med udenlandske olieselskaber med det indhold, der er beskrevet i netartiklen fra DR, bragt den 31. oktober 2018? Hvis Naalakkersuisoq for Erhverv har modtaget et mandat fra Naalakkersuisut, bedes det vedlægges besvarelsen.**

**2. Er det ikke korrekt opfattet, at en forudsætning for at udbyde onshore-licenser til olieselskaber er, at der bliver bevilliget midler til olieefterforskning, som Naalakkersuisut foreslår i Forslaget for Finansloven 2019?**

**3. Hvad er Naalakkersuisuts holdning til, at Naalakkersuisoq for Erhverv og departementets departementschef holder møder med kinesiske olieselskaber, velvidende at Inatsisartut i øjeblikket behandler Forslaget til Finansloven 2019, hvor et af Naalakkersuisuts bevillingsønsker er en markant tilførsel af midler til olieefterforskning?**

**4. Hvornår kan Inatsisartut forvente at modtage et forslag til en ny råstofstrategi, der skal afløse den nuværende strategi, der udløber ultimo 2018?**(Medlem af Inatsisartut Randi Vestergaard Evaldsen, Demokraterne)

**Begrundelse**På DRs hjemmeside var der den 31. oktober en artikel med overskriften: ”Kinesiske mastodonter overvejer at efterforske i Grønland”. Her blev Departementet for Erhvervs departementschef, Jørn Skov Nielsen, citerede for følgende:

”Vi har holdt møde med de to (kinesiske, red.) selskaber, og fortalt dem om grønlandske udbudsrunder og oliepotentiale. Det er også rigtigt, at vi (har, red.) holdt opfølgende tekniske møder mellem vores geologer og deres teknikere”.

Og videre:

”De kinesiske selskaber har efterfølgende bedt om opfølgende møder for at høre nærmere, blandt andet om konkrete licenser, som Grønland planlægger at udbyde i 2021”.

Og til sidst:

”Ifølge departementschef Jørn Skov Nielsen vil Grønland sandsynligvis udbyde flere onshore-licenser i 2021. Det er blandt andet disse licenser, som China National Petroleum Corp og China National Offshore Oil Corp er interesserede i”.

Demokraterne er overrasket over ovennævnte politiske udmeldinger fra en embedsmand fra Selvstyret. Vi er i øjeblikket i gang med at forhandle Forslaget til Finansloven for 2019, hvor vi blandt andet skal tage stilling til at bevillige 48 millioner kroner til onshore-olieefterforskning. I øvrigt en forhandling, der stadigvæk pågår. Og i den forbindelse er det værd at nævne, at ved førstebehandling af FFL19 var der et flertal i Inatsisartut imod den store bevilling til olieefterforskningen.

Men Demokraternes holdning til olieefterforskning er stadigvæk den samme: Vi siger nej tak til at afsætte et så eksorbitant beløb til olieefterforskning, da vores historiske erfaringer på olieområdet hidtil ikke har været gode. Vi savner et bedre grundlag, inden vi fortsætter ad den vej. Og den dokumentation har vi stadigvæk til gode. I tidligere presseindlæg har Demokraterne redegjort, hvad vi savner af dokumentation.

Derudover slutter den nuværende Råstofstrategi ved årets udgang, og vi har ikke fået forelagt et forslag til en ny råstofstrategi endnu fra Selvstyret.

Samlet set er det derfor overraskende, at en embedsmand fra Selvstyret holder møder og forhandler med kinesiske olieselskaber, uden at embedsmanden angiveligt har et politisk mandat til at forestå disse forhandlinger.

Det overrasker Demokraterne.   
  
Når det er sagt, så er der vel ingen tvivl om, at det vil gavne vort lands økonomi, såfremt vi kunne blive en olieproducerende nation. Det har vi da også forsøgt at blive, og blandt andet Cairn Energy har brugt flere milliarder på efterforskning.

Denne efterforskning af et privat selskab har faktisk været til gavn for Grønland, da vores samfundsøkonomi er blevet styrket med baggrund i aktiviteterne – de såkaldte afledte effekter.

Det har dog altid været sådan, at efterforskningsrisikoen har ligget hos de private selskaber. Sådan mener Demokraterne, at det skal blive ved med at være.

Jeg ser på den baggrund frem til at modtage svar på mine spørgsmål i løbet af 10 arbejdsdage.